
Cik maksā Tava neuzmanība uz ceļa? Pievērsīs uzmanību agresīvas rīcības sekām ceļu satiksmē

Latvijas Transportlīdzekļu apdrošinātāju birojs (turpmāk – LTAB) 14.oktobrī uzsāks informatīvo kampaņu “Cik maksā Tava neuzmanība uz ceļa?”, kuras mērķis ir ne vien skaidrot autovadītājiem par sekām, kas rodas, ja tiek pārkāpti ceļu satiksmes noteikumi, bet arī parādīt, ka agresīva rīcība ceļu satiksmē var ietekmēt autovadītāja apdrošināšanas vēsturi un tiešā veidā var atspoguļoties OCTA polises cenā.

Agresīva rīcība ceļu satiksmē Latvijā joprojām nav izņēmums — tā ir masveida parādība. Pēc Valsts policijas informācijas 2025.gadā kopumā fiksēti 1262 agresīvas braukšanas pārkāpumi. “Turklāt agresīva braukšana ir ne vien, piemēram, vairākkārtēja joslu maiņa, sastrēguma apbraukšana neatļautā vietā, apzināta sānslīdes radīšana, apzināta strauja bremzēšana vai citu vadītāju interešu ignorēšana. Visbiežāk tā ir cieši saistīta arī ar sistemātisku ātruma pārsniegšanu, radot traucējumus vienmērīgai transportlīdzekļu plūsmai. Šī parādība Latvijā, šķiet, jau kļuvusi par sava veida satiksmes kultūras kanonu,” ir pārliecināts LTAB valdes priekšsēdētājs Jānis Abāšins.

Satiksmes ministrijas 2025.gada dati liecina, ka ārpus apdzīvotām vietām noteikto braukšanas ātrumu neievēro 69,5% autovadītāju. Savukārt 2024. gada iedzīvotāju aptaujā 49% autovadītāju paši apstiprināja ātruma ierobežojuma neievērošanu ārpus pilsētas, bet 17% — telefona lietošanu pie stūres. “Problēma ir visaptveroša un hroniska. Tā, piemēram, 2023. gada starptautiskajā ESRA3 pētījumā 77,3% Latvijas autovadītāju atzina, ka iepriekšējo 30 dienu laikā vismaz reizi pārsnieguši atļauto ātrumu ārpus apdzīvotām vietām, kamēr 22 Eiropas valstu vidējais rādītājs bija 52,8%,” uzsver J.Abāšins.

Lai veicinātu satiksmes dalībnieku izpratni, ka riskanta vai neapdomāta rīcība var kaitēt gan pašam, gan apkārtējiem, kā arī to, ka braukšanas paradumi ietekmē apdrošināšanas vēsturi, LTAB uzsācis informatīvo kampaņu "Cik maksā Tava neuzmanība uz ceļa?". “Pat tad, ja neiekļūsti CSNg, katram pārkāpumam uz ceļa ir cena, ko var izmērīt eiro un pārkāpumu uzskaites punktos. Vēlme ietaupīt dažas sekundes var pārvērsties sabojātā apdrošināšanas vēsturē vai pat novest pie traģiska iznākuma,” skaidro J.Abāšins, piebilstot, ka kampaņas laikā LTAB īpašu uzmanību veltīs tieši autovadītāju izglītošanai par neuzmanības un pārkāpumu ietekmi uz personas apdrošināšanas riska profilu un tālāku ietekmi uz OCTA polises cenu.

Iecerēts, ka kampaņas laikā tiks īstenotas ne vien sabiedrības informēšanas aktivitātes, bet izstrādāta un aprobēta mobilās lietotnes LTAB OCTA papildfunkcija, kas ļautu personas apdrošināšanas riska profilā apvienot gan vēsturiskos datus, gan aktuālo informāciju par ikdienas braukšanas paradumiem, ko iespējams mērīt ar telemātikas palīdzību. Kampaņa tiek finansēta no ceļu satiksmes negadījumu novēršanas un profilakses konta līdzekļiem, kurus veido apdrošinātāju veiktās iemaksas no OCTA polisēm. Kampaņu atbalsta apdrošināšanas akciju sabiedrība «Balcia Insurance» SE un “Swedbank” AS.

Vairāk par kampaņu: https://www.ltab.lv/agresivsbraucejs/ 

1997. gadā Latvijā tika ieviesta OCTA sistēma. Tiesības veikt OCTA apdrošināšanu Latvijā ir AAS “Balta”, AAS “Baltijas Apdrošināšanas Nams”, AAS “BTA Baltic Insurance Company”, “Compensa Vienna Insurance Group” ADB Latvijas filiāle, “ERGO Insurance” SE Latvijas filiāle, ADB “Gjensidige” Latvijas filiāle, “If P&C Insurance” AS Latvijas filiāle, “Swedbank P&C Insurance” AS Latvijas filiāle un «Balcia Insurance» SE.

